<classify> Katika taarifa yake kwa vyombo vya habari, Kiganja alisema, wameusimamisha kwa kuwa TFF imekiuka kanuni zinazoipa BMT mamlaka pekee ya kusimamia chaguzi za vyama vya michezo nchini. TFF ni mwanachama wa BMT.Juzi Mwenyekiti wa Kamati ya Uchaguzi ya TFF, Revocatus Kuuli alitangaza rasmi kuwa Uchaguzi Mkuu wa TFF utafanyika Agosti 12 mwaka huu mjini Dodoma. Mbali ya tarehe hiyo, pia alitangaza tarehe ya wanamichezo wanaowania nafasi za urais, makamu wa rais na ujumbe wa Kamati ya Utendaji TFF kuanza kuchukua fomu kuanzia keshokutwa hadi Juni 20 ofisi za TFF na tovuti ya TFF.Alisema, kwa urais ada ya kugombea itakuwa Sh 500,000, makamu wa rais Sh 300,000 na ujumbe Sh 200,000 kila moja. Alizitaja sifa za kugombea uongozi kuwa ni shahada ya chuo kikuu kwa rais na kidato cha nne kwa nafasi nyingine.Sifa nyingine ni uzoefu wa miaka mitano katika michezo. Kiganja alisema uchaguzi huo sasa umesimamishwa hadi BMT itakapokutana na Kamati ya Utendaji ya TFF Julai mosi kujadili mchakato mzima wa uchaguzi utakavyokuwa  <topic>: MICHEZO 